KIRJALLINEN KYSYMYS E-3812/02

esittäjä(t): Miquel Mayol i Raynal (Verts/ALE) komissiolle

(9. tammikuuta 2003)

Aihe: Kielikylpykoulut Ranskassa

Bretagnessa, Oksitaniassa, Elsassissa, Baskimaan pohjoisosissa (Euzkadi Nord) sekä Katalonian pohjoisosissa alueellisten kielten ja kulttuurien puolesta aktiivisesti toimivat ovat jo yli kaksikymmentä vuotta sitten perustaneet kielikylpykouluja, joissa opetusta annetaan ensimmäisinä vuosina (esikoulu ja peruskoulun alaluokat) alueellisella kielellä ja peruskoulun päättyessä oppilaat ovat kaksikielisiä (alueellinen kieli ja ranska). Lisäksi valtion kouluissa on kehitetty kaksikielinen opetusmuoto, jossa opetusta annetaan tasavertaisesti kieliparilla alueellinen kieli ja ranska.

Ranskan valtio asettaa kuitenkin nyt tämän opetusmuodon kyseenalaiseksi.

Onko tämä kyseenalaistaminen komission mielestä yhteensopivaa Kööpenhaminan neuvoston vahvistamien vähemmistöjen oikeuksien sekä kulttuurisen ja kielellisen monimuotoisuuden, joka on oleellinen osa eurooppalaista kulttuuriperintöä, kunnioittamisen kanssa?

Viviane Redingin komission puolesta antama vastaus

(18. helmikuuta 2003)

Koulutusalan osalta EY:n perustamissopimuksen 149 artiklassa määrätään, että jäsenvaltiot ovat vastuussa opetuksen sisällöstä ja koulutusjärjestelmän järjestämisestä.

Euroopan kulttuuriperinnön olennaiseksi osaksi tunnustetun kulttuurisen ja kielellisen monimuotoisuuden vaalimiseksi yhteisö toimii niiden valtuuksien rajoissa, joita sille on myönnetty perustamissopimuksissa. EY:n perustamissopimuksen 151 artiklan 4 kohdassa määrätään, että kulttuuriin liittyvät näkökohdat on otettava huomioon kaikessa yhteisön toiminnassa. Alueellisten ja vähemmistökielten säilyttämisen edistämishankkeita on rahoitettu tämän mukaisesti yhteisön nykyisistä toimista ja ohjelmista kuten Sokrates Comeniuksesta tai Interregistä.

Kielellisen monimuotoisuuden ja kielten oppimisen edistämisestä Euroopan kielten teemavuoden 2001 tavoitteiden mukaisesti 14 päivänä helmikuuta 2002 annetun neuvoston päätöslauselman(1) jatkona komissio julkaisi joulukuussa 2002 koulutuksen ja kulttuurin pääosaston Internet-sivuilla erityisen kuulemisasiakirjan(2). Yksi esiin nousseista kysymyksistä koskee tukea, jolla unioni voisi auttaa jäsenvaltioita edistämään kielellistä monimuotoisuutta. Komissio antaa kuluvan vuoden puolivälissä parlamentille ja neuvostolle tiedonannon toimintasuunnitelmasta, jonka avulla voitaisiin edistää kielellistä monimuotoisuutta ja kieltenopiskelua.

Vähemmistöön kuuluvien oikeudet ovat jäsenvaltioiden yhteisiä periaatteita, jotka on lueteltu Euroopan unionista tehdyn sopimuksen 6 artiklassa. Ne on asetettu monissa kansainvälisissä sopimuksissa(3) ja juhlallisesti vahvistettu unionin perusoikeuskirjassa(4). 21 artiklan 1 kohdassa kielletään muun muassa etniseen alkuperään, kieleen, uskontoon tai kansalliseen vähemmistöön kuulumiseen perustuva syrjintä ja 22 artiklassa vaaditaan kunnioittamaan kulttuurista, uskonnollista ja kielellistä monimuotoisuutta. On kuitenkin korostettava, että perusoikeuskirjan 51 artiklan mukaan kyseiset määräykset koskevat unionin toimielimiä ja laitoksia toissijaisuusperiaatteen mukaisesti sekä jäsenvaltioita ainoastaan silloin, kun ne soveltavat unionin oikeutta.

Näiden periaatteiden kunnioittaminen on varmistettu EY:n perustamissopimuksen 226 artiklan tarkoittamalla rikkomisesta johtuvalla menettelyllä sekä Euroopan unionista tehdyn sopimuksen 7 artiklassa tarkoitetulla poliittisella menettelyllä. Ensiksi mainitun mukaisesti komissio voi saattaa asian yhteisön tuomioistuimen käsiteltäväksi, jos rikkominen kuuluu yhteisön oikeuden soveltamisalaan. Näin on asian laita erityisesti silloin, jos jäsenvaltio siirtää yhteisön direktiivin virheellisesti kansalliseen lainsäädäntöönsä. Jälkimmäisessä tapauksessa komissio tai kolmannes jäsenvaltioista voivat saattaa asian valtion- tai hallitusten kokoonpanossa kokoontuvan neuvoston käsiteltäväksi, jos 6 artiklassa mainittuja periaatteita on vakavasti ja jatkuvasti rikottu.

Ranskan kielellisten yhteisöjen ja erityisesti vähemmistökielten kouluopetuksen osalta komissiolla ei ole käytettävissään tietoja, joiden perusteella voitaisiin olettaa tapahtuneen vakava ja jatkuva rikkominen Euroopan unionista tehdyn sopimuksen 7 artiklan tarkoittamassa mielessä.

(1) EYVL C 50, 23.2.2002.

(2) http://europa.eu.int/comm/education/languages/consult_fi.html.

(3) Ks. esimerkiksi kansalaisoikeuksia ja poliittisia oikeuksia koskeva Yhdistyneiden Kansakuntien kansainvälinen sopimus, jonka 27 artiklassa määrätään vähimmistöihin kuuluvien henkilöiden kulttuurielämän ja kielen suojelusta. Sopimus on kaikkien jäsenvaltioiden hyväksymä.

(4) EYVL C 364, 18.12.2000.